N Á R O D N Á R A D A S L O V E N S K E J R E P U B L I K Y

III. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**46**

## **VLÁDNY NÁVRH**

# Zákon

z ...................... 2002,

ktorým sa mení zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení zákona č. 54/1999 Z. z., zákona č. 337/1999 Z. z., zákona č. 417/2000 Z. z. a zákona č. 328/2002 Z. z. sa mení takto:

1. V § 80 odsek 5 znie:

„(5) Termín účinnosti a percentuálne zvýšenie funkčných platov na príslušný rok ustanoví zákon o štátnom rozpočte. Funkčný plat sa zaokrúhľuje na celé desaťkoruny smerom nahor.“

1. V § 80 sa vypúšťajú odseky 6 a 7.

Doterajší odsek 8 sa označuje ako odsek 6.

Čl. II

Tento zákon nadobúda účinnosť 1. januára 2003.

Dôvodová správa

**I. Všeobecná časť**

1. Zhodnotenie súčasného stavu

Štátnu službu colníkov, právne vzťahy súvisiace so vznikom, zmenami a skončením štátnej služby upravuje zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov. Zákon nadobudol účinnosť dňa 1. júla 1998.

Tento zákon bol niekoľkokrát novelizovaný, a to zákonmi č. 54/1999 Z. z., č. 337/1999 Z. z., č. 417/2000 Z. z. a naposledy zákonom č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov. Zákon č. 328/2002 Z. z. na rozdiel od pôvodnej úpravy, podľa ktorej percentuálne zvýšenie funkčných platov upravoval zákon o štátnom rozpočte, zaviedol mechanizmus zvyšovania funkčných platov colníkov vo väzbe na zvýšenie priemerných platov zamestnancov národného hospodárstva podľa predchádzajúceho kalendárneho roku, počínajúc rokom 2002.

Vychádzajúc z uznesenia vlády SR č. 1144 z 23. 10. 2002 k zmenám legislatívnych noriem podmieňujúcich návrh štátneho rozpočtu na rok 2003, s cieľom odstránenia nesystémového opatrenia valorizácie funkčných platov colníkov, sa upúšťa od mechanizmu zvyšovania platov colníkov vo vzťahu k nárastu priemerných platov zamestnancov národného hospodárstva. Termín účinnosti a percentuálne zvýšenie funkčných platov colníkov ustanoví zákon o štátnom rozpočte.

Účinnosť zákona sa navrhuje od 1. 1. 2003.

1. Hospodársky a finančný dosah úpravy

Predmetom navrhovanej novely zákona o štátnej službe colníkov je vytvorenie väzby na zákon o štátnom rozpočte pri percentuálnom zvyšovaní funkčných platov colníkov. Návrh zákona o štátnom rozpočte upravuje percentuálne zvýšenie funkčných platov colníkov o 5 %, a to od 1. 7. 2003. Takéto riešenie zakladá nárok na štátny rozpočet vo výške 12,5 mil. Sk, čo oproti pôvodne predpokladaným výdavkom predstavuje úsporu 7,5 mil. Sk.

Navrhovaná novela zákona o štátnej službe colníkov je v súlade s Ústavou Slovenskej republiky a nie je v rozpore so žiadnym všeobecne záväzným právnym predpisom a medzinárodnou zmluvou, ktorou je Slovenská republika viazaná.

# Doložka zlučiteľnosti

# návrhu zákona, ktorým sa mení zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov s právom Európskych spoločenstiev a právom Európskej únie

1. **Navrhovateľ zákona:**

Vláda Slovenskej republiky.

1. **Názov návrhu zákona:**

Návrh zákona, ktorým sa mení zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov.

1. **Záväzky Slovenskej republiky vo vzťahu k Európskym spoločenstvám a Európskej únii:**
2. Problematika návrhu zákona patrí medzi prioritné oblasti aproximácie práva uvedené v článku 70 Európskej dohody o pridružení – colné právo, a to oblasť ochrany zamestnancov na pracovisku.

Rovnako je táto oblasť upravená v Bielej knihe v kapitole 4 – Sociálne záležitosti.

1. Kapitola č. 25 – Colná únia bola otvorená v októbri 2000 a predbežne bola uzatvorená v júni 2001. Slovenská republika deklarovala, že akceptuje acquis v kapitole č. 25 – Colná únia a k cieľovému dátumu vstupu SR do EÚ je pripravená acquis v tejto oblasti v plnom rozsahu implementovať.
2. **Problematika návrhu zákona:**
3. je rámcovo upravená v práve Európskych spoločenstiev

* Smernica Rady č. 76/207/EHS o zásadách rovnakého zaobchádzania s mužmi a ženami, pokiaľ ide o prístup k zamestnaniu, odbornú prípravu, služobné povýšenie a o pracovné podmienky z 9. 2. 1996
* Smernica Rady č. 75/117/EHS o rovnosti odmeňovania z 19. 2. 1975

1. **Stupeň zlučiteľnosti návrhu zákona s právom Európskych spoločenstiev a právom Európskej únie:**

Úplná zlučiteľnosť.

1. **Gestor:**

Ministerstvo práce, sociálnych vecí a rodiny SR.

1. **Účasť expertov pri príprave návrhu zákona:**

Na príprave návrhu zákona sa experti nezúčastnili.

**II. Osobitná časť**

K Čl. I

K bodu 1

Navrhovaná úprava umožňuje upraviť termín účinnosti a percentuálne zvýšenie funkčných platov colníkov podľa možností štátneho rozpočtu.

K bodu 2

Ide o technickú úpravu v nadväznosti na legislatívnu úpravu v bode 1.

K Čl. II

Účinnosť predkladaného návrhu zákona sa navrhuje od 1. 1. 2003.

Schválené vládou Slovenskej republiky dňa 30. októbra 2002.

Mikuláš Dzurinda v. r.

predseda vlády Slovenskej republiky

Ivan Mikloš v. r.

podpredseda vlády

a minister financií Slovenskej republiky